VIVO! Bratislava

VIVO! Bratislava (do 6. novembra 2019 Polus City Center) je nákupno-zábavné stredisko v Bratislave. Nachádza sa v mestskej časti Nové Mesto na Vajnorskej ulici, pri križovatke ulíc Vajnorská a Junácka a v susedstve štadiónu Pasienky a jazera Kuchajda. Polus City Center, nazývaný skrátene Polus, otvorili v roku 2000 ako prvé moderné nákupno-zábavné stredisko na Slovensku. V minulosti bol Polus City Center najväčším nákupným strediskom na Slovensku. 

V roku 2019 prešlo nákupné stredisko rekonštrukciou a rebrandingom na súčasný názov VIVO!. Majiteľom VIVO! je investičná spoločnosť Wood & Company a nachádza sa v ňom spolu 160 maloobchodných prevádzok a služieb. Súčasťou komplexu sú aj dve administratívne výškové budovy, Millenium Tower I s výškou 80 metrov a Millenium Tower II s výškou 100 metrov.

 História 
Nákupné stredisko postavila v rokoch 1999 až 2000 pod názvom Polus City Center maďarská developerská spoločnosť TriGránit. Centrum otvorili 22. novembra 2000 s pôvodnou rozlohou 40 100 m². Podnikateľským zámerom investora bolo vybudovať polyfunkčný objekt v celom rozsahu zameraný na prenájom s prevahou obchodných priestorov, doplnených o funkcie vyššej administratívy a viacerých spoločenských aktivít – kultúry, stravovania a zábavy. Všetky hlavné chodby v nákupnom stredisku dostali názvy podľa slávnych svetových ulíc (napr. Wall Street).

V roku 2001 stavba získala ocenenie Stavba roka 2001.

V roku 2006 majiteľ TriGránit predal stredisko za viac ako 200 miliónov eur rakúskej spoločnosti Immofinanz.

V roku 2019 prešlo nákupné centrum kompletnou internou a sčasti aj externou rekonštrukciou a 7. novembra 2019 ho otvorili pod novým názvom VIVO! Bratislava.

V roku 2025 kúpila stredisko spoločnosť Wood & Company, ktorá sa touto akvizíciou stala najväčším prevádzkovateľom nákupných plôch v obchodných centrách v Bratislave. Predaj zahŕňa okrem nákupného strediska aj dve administratívne budovy s celkovou prenajímateľnou plochou 70-tisíc m² a pozemok s rozlohou 3200 m² určený na potenciálny rezidenčný projekt. Predaj sa technicky realizuje v dvoch fázach do konca roku 2026.

V roku 2026 začala rekonštrukcia interiériu, primárne priestorov na prízemí. Modernizácia prinesie vylepšenia foodcourtu, rozšírenie gastro ponuky, otvorenie nového fitnes centra a nové navigačné prvky. Súčasťou rekonštrukcie má byť aj návrat k pôvodnému pôdorysu nákupného centra.

 Základné údaje o stavbe 

 Zainteresované firmy a osoby 

 Investor: TriGránit Development Corporation
 Majiteľ: Polus, a. s.
 Dodávateľ stavby: ILBAU s. r. o.
 Architekti: Fischer s. r.o. / Adamson Associates
 Hlavní dodávatelia stavebných prác a výrobkov:
 prefabrikovaná konštrukcia – ZIPP s.r.o. Bratislava,
 monolitické ŽB konštrukcie – IPS a. s. Třinec
 Projekt statiky: IDO HUTNÝ projekt a.s.

 Plochy 
 Supermarket (Lidl) 2000 m² (od 9.9.2019)
 Elektronika (Datart) 893 m² (od 9.9.2019 nové priestory)
 8 kinosál (Cinema City) 3 115 m²
 Rodinné zábavné centrum	
 Obchody so šport. tovarom 950 m²
 Obchody s módnym tovarom 9 600 m²
 Reštauračné zariadenia 1 503 m²
 Ostatné obchody a služby 5 046 m²
 Administratívna budova Millennium Tower I – 19 440 m²
 Administratívna budova Millennium Tower II – 22 400 m²
 Nákupne centrum prenajímateľná plocha cca 24 000 m² 
 Počet parkovacích miest 2 000 miest

 Plán výstavby 
 Plánovanie a dizajn: január 1999 – august 1999
 Výstavba: august 1999 – január 2001
 Otvorenie: 22. november 2000 – maloobchod, marec 2001 – kancelárie

 Konštrukcia 
Z konštrukčného hľadiska je objekt členený na vstupnú halu, obchodné centrum, administratívnu budovu, kiná a príslušenstvo.

Nachádza sa v ňom multikino Cinema City a desiatky obchodov a niekoľko reštaurácií. Súčasťou komplexu VIVO! Bratislava sú 2 administratívne výškové budovy, Millenium Tower I s výškou 80 metrov a Millenium Tower II s výškou 100 metrov. Plánovaná bola aj výstavba tretej výškovej budovy Millenium Tower III, ktorá mala slúžiť najmä na rezidenčné účely, na nakoniec sa nerealizovala.

Podložie objektu tvoria piesčité íly, hlinité štrky, hladina spodnej vody je cca na úrovni -6,0 m pod úrovňou terénu. Stavba je založená na plošných základoch. Vstupná hala a obchody sú založené na základových pätkách nad úrovňou hladiny spodnej vody s rozmermi max 4,2 x 4,6 m a s výškou od 0,6 do 1,0 m. Administratívna budova je založená na základovej doske hrúbky 1,8 m pod hladinou spodnej vody, kiná na základovom rošte nad hladinou spodnej vody. Vzhľadom na pomerne vysokú hladinu spodnej vody bola požiadavka minimalizovať konštrukčnú výšku základových konštrukcií.

 Vstupná hala 
Samostatný dilatačný celok, trojpodlažný objekt kruhového pôdorysu s priemerom 40,5 m zastrešený oceľovou kupolou. Nosná konštrukcia je tvorená sústavou ŽB monolitických kruhových stĺpov a medzikruhových dosiek vystužených v radiálnom a tangenciálnom smere rebrami. Suterén je riešený vzhľadom na dispozičné riešenie podzemných parkovacích plôch s neviazanosťou na hornú nosnú časť objektu. Stropná konštrukcia nad suterénom je tvorená ŽB (železobetónovou) monolitickou doskou podopieranou prievlakmi rámových priečelí. Zložitosť tvaru je komplikovaná aj zabudovaním konštrukcie fontány do priestoru haly.

 Obchodné priestory 

Obchodné priestory tvoria najväčšiu časť celého komplexu a sú tvorené piatimi dilatačnými celkami, majú lichobežníkový pôdorys s rozmermi približne 240 x 165 m. Polovica obchodných priestorov je dvojpodlažná s využitím strechy ako parkovísk, druhá polovica je trojpodlažná s plochou strechou.

Nosná konštrukcia je navrhnutá ako sústava kyvných stĺpov na celú výšku objektu v module 15,0 x 15,0 m (v podzemnom podlaží s vloženým medzistĺpom 7,5 m) stĺpy pomocou krátkych konzol podopierajú prosté ŽB nosníky na rozpätie 15,0 m. Stropné konštrukcie sú tvorené predpätými stropnými prefabrikovanými doskami tvaru TT.

 Administratívna budova 
Administratívna budova, pôdorysných rozmerov 46,5 x 25,5 m s 18 podlažiami (jedno podzemné podlažie) a s výškou 73,8 m, tvorí najvyššiu časť stavby. Nosná konštrukcia budovy je tvorená monolitickým ŽB jadrom s rozmermi 17,7 x 9,40 m, stĺpmi v module 6,0 x 9,0 m s prierezom 800 x 800,600 x 600 až po rozmer 300 x 300 mm (v hornej časti), ktoré podpierajú monolitické železobetónové bezprievlakové stropné dosky hrúbky 280 mm.

Založenie objektu je na doske hrúbky 1,8 m. Z hľadiska nosného systému ide o systém s nosným jadrom a kyvnými stĺpmi. Globálnu statiku, t. j. výpočet budovy ako celku, vrátane odozvy na zaťaženie vetrom, seizmické zaťaženie a realizačný projekt až po l.NP, spracovala firma IDO Hutný projekt a.s. Firma Konstrukt plus s.r.o.vypracovala projekt od prvého nadzemného podlažia.

 Kiná 
Súčasťou objektu je aj komplex pozostávajú z ôsmich kín s priemernou kapacitou jedného kina 220 miest s celkovými rozmermi približne 82 x 46 m a tromi nadzemnými podlažiami. Nosný systém kín je tvorený doskostenovou krabicovou konštrukciou, podpretou v podzemnom podlaží stĺpmi. Založenie objektu je na monolitickom železobetónovom rošte. Nosný systém je determinovaný dispozičným riešením kín. Na úrovni 1. NP je vytvorený monolitický železobetónový rebrový strop, do ktorého sú votknuté zvislé nosné steny. Zároveň rošt tvorí podporu pre uloženie prefabrikovaných schodníc stupňovitej prefabrikovanej podlahy. Priečne nosné steny, nesúce zaťaženie od vnútorných pozdĺžnych nosných stien, prenášajú zaťaženie do obvodových nosných stien a roštu na 1. NP. Strešná nosná konštrukcia je tvorená nosníkmi na rozpätie 17,0 m a poloprefabrikovanými stropnými doskami. Náročnosť riešenia časti kín spočívala okrem zložitosti nosného systému aj v požiadavkách na oddelenie nosných konštrukcií.

 Zoznam obchodov a služieb 
 Potraviny: Beer Station, Lidl, Minit Pekárnička, Pekáreň Hurbanič, Starý Otec
 Gastro: Bowls, Café Dias, Delia Coffee, Delikateso, Fish and Chips, Fit Restaurant, Fresh BBQ, Fruitisimo, Kaviareň Lepší príbeh, KFC, Koliba, Konn, LA Finger Food, McDonald's, Meat Point, Milk Tea, Naglreiter, Papa Turkish, Piccolo Caffee, Santa Fé, Starbucks, Veternik - Natacha Pacal, Via He, Zdrawo
(Stav k februáru 2025)

 Dopravné spojenie 

 Galéria 

 Referencie 

 Iné projekty 

 Externé odkazy 
 Oficiálna stránka

Kategória:Nákupné centrá v Bratislave
Kategória:Architektúra z 2000